Komisijos reglamentas (EB) Nr. 1232/98
1998 m. birželio 17 d.
iš dalies keičiantis Tarybos reglamentą (EEB) Nr. 3696/93 dėl statistinio Europos ekonominės bendrijos produktų klasifikatoriaus pagal veiklos rūšį (CPA)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 29 d. Tarybos reglamentą (EEB) Nr. 3696/93 dėl Europos ekonominės bendrijos produktų klasifikatoriaus pagal veiklos rūšį [1], ypač į jo 5 straipsnio b punktą,
kadangi Reglamentas (EEB) Nr. 3696/93 nustatė statistinį produktų klasifikatorių pagal veiklos rūšį (toliau - CPA), skirtą statistikos reikalavimams Bendrijoje tenkinti;
kadangi pagal 1995 m. spalio 10 d. Komisijos reglamentą (EB) Nr. 2448/95, iš dalies keičiantį Tarybos reglamento (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo [2] I priedą, patikslinus harmonizuotą sistemą ir kombinuotąją nomenklatūrą, būtina šiek tiek iš dalies pakeisti CPA ir suvienodinti bei išaiškinti tekstus;
kadangi iš dalies pakeitus CPA, reikės pereinamojo laikotarpio;
kadangi šiame reglamente numatytos priemonės atitinka Tarybos sprendimu 89/382/EEB Euratomas [3] įsteigto Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3696/93 priedas yra pakeičiamas šio reglamento priedu.
2 straipsnis
Nuorodos į HS/KN atnaujinamos pagal 1996 m. HS/KN versiją.
3 straipsnis
1. Nacionalinius produktų klasifikatorius, sudarytus pagal CPA, būtina atitinkamai patikslinti ne vėliau kaip iki 1998 m. gruodžio 31 dienos.
2. Jei reikia patikslinti nacionalines statistikos sistemas, Komisija šį terminą gali pratęsti ne ilgesniam nei dvejų metų laikotarpiui.
4 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. birželio 17 d.